Document ID: 32004D0401

Komisijas Lēmums
(2004. gada 26. aprīlis)
par mefluidīda neiekļaušanu Padomes Direktīvas 91/414/EEK I pielikumā un par tādu augu aizsardzības līdzekļu atļauju atsaukšanu, kuros ir minētā aktīvā viela
(izziņots ar dokumenta numuru C(2004) 1513)
(Dokuments attiecas uz EEZ)
(2004/401/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], un jo īpaši tās 8. panta 2. punkta ceturto daļu,
tā kā:
(1) Direktīvas 91/414/EEK 8. panta 2. punktā paredzēts, ka dalībvalsts 12 gadu laikā pēc minētās direktīvas izsludināšanas var atļaut laist tirgū augu aizsardzības līdzekļus, kuru sastāvā ir minētās direktīvas I pielikumā neuzskaitītās aktīvās vielas un kuri jau ir pieejami tirgū divus gadus pēc izsludināšanas dienas, kamēr darba programmā veic šo vielu pakāpenisku pārbaudi.
(2) Regulā (EK) Nr. 451/2000 [2] un (EK) Nr. 1490/2002 [3] paredzēti sīki izstrādāti noteikumi, lai īstenotu Direktīvas 91/414/EEK 8. panta 2. punktā minētās darba programmas trešo posmu. Attiecībā uz aktīvajām vielām, par kurām pieteikuma iesniedzējs nepilda minētajā regulā noteiktās saistības, netiek veikta ne dokumentācijas pilnīguma pārbaude, ne tās izvērtēšana. Līdz 2003. gada 23. maijam pieteikuma iesniedzējs nav sniedzis vajadzīgos datus par melfluidīdu. Tāpēc šo aktīvo vielu nevar iekļaut Direktīvas 91/414/EEK I pielikumā, un dalībvalstīm jāatsauc visas atļaujas augu aizsardzības līdzekļiem, kas satur mefluidīdu.
(3) Aktīvajām vielām, kurām paredzēts tikai īss iepriekšējā paziņojuma laika posms, lai tādas vielas saturošus augu aizsardzības līdzekļus izņemtu no apgrozības, ir saprātīgi esošo krājumu realizācijai, glabāšanai, tirgū laišanai un izmantošanai paredzēt papildlaiku ne ilgāku par 12 mēnešiem, lai esošos krājumus varētu izmantot ne ilgāk kā vienā papildu augšanas periodā. Gadījumos, kad paredzēts ilgāks iepriekšējā paziņojuma laika posms, šo termiņu var samazināt, lai tas beigtos augšanas perioda beigās.
(4) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠĀDU LĒMUMU.
1. pants
Mefluidīdu neiekļauj Direktīvas 91/414/EEK I pielikumā.
2. pants
Dalībvalstis nodrošina, ka:
1) mefluidīdu saturošu augu aizsardzības līdzekļu atļaujas atsauc līdz 2004. gada 26. oktobrim;
2) no 2004. gada 27. aprīļa mefluidīdu saturošu augu aizsardzības līdzekļu atļaujas nav piešķiramas un nav atjaunojamas saskaņā ar izņēmumu, kas paredzēts Direktīvas 91/414/EEK 8. panta 2. punktā.
3. pants
Papildperiodi, ko dalībvalstis piešķir saskaņā ar Direktīvas 91/414/EEK 4. panta 6. punkta noteikumiem, ir pēc iespējas īsi un tiem jāizbeidzas ne vēlāk kā 2005. gada 26. oktobri.
4. pants
Šis lēmums ir adresēts dalībvalstīm.
Briselē, 2004. gada 26. aprīlī

Labels: 3
6